**Volvo S80** on Volvon vuosina 1998–2016 valmistama edustusluokan neliovinen sedan, joka korvasi Volvo S90:n. Volvo S80:n seuraajaksi esiteltiin tammikuussa 2016 uusi Volvo S90.

Volvo S80 I (1998–2006)
-----------------------

Takavetoisten Volvojen valmistushistoria päättyi keväällä 1998, kun S90:n seuraajaksi esiteltiin etuvetoinen Volvo S80. Perusrakenteeltaan auto oli täysin uusi, mutta viisisylinteriset moottorit oli otettu suoraan Volvo 850:stä. S80 oli suunniteltu erityisesti Pohjois-Amerikan markkinoita varten. Ulkomuodon ohella myös sisätiloissa oli uudenlainen pyöreämpi tyylisuunta. Myöhemmin esitellyissä pienemmän kokoluokan S60- ja V70-malleissa on hyödynnetty samaa muotoilukieltä. Volvo S80:ssä esiteltyjä uusia turvallisuusratkaisuja olivat peräänajosuojausjärjestelmä WHIPS ja turvaverhot.

Vuoden 2000 Euro NCAP -kolaritestistä S80 sai tulokseksi neljä tähteä viidestä.

Suomen tuontiohjelmassa ei ollut turboahdettuja viisisylinterisiä, vaan perusmoottoreina olivat 2,4-litraiset (140/170 hv). Niiden yläpuolella oli vapaasti hengittävä kuusisylinterinen 2,9-litrainen (204 hv) ja malliston huipulla kaksoisturboahdettu 2,8-litrainen (272 hv) T6. Dieselmoottoriksi tarjottiin Audin 2,5-litraista TDI:tä (140 hv), joka oli jo hieman vanhahtava. Kuusisylinteristen yhteydessä automaattivaihteistona oli vanhanaikainen General Motorsin neliportainen vaihteisto. Viisisylinterisissä bensiinimoottoreissa sen sijaan oli ajanmukainen Aisin-Warnerin valmistama viisiportainen automaatti. Keväästä 2000 lähtien tarjolla oli myös 2,4 T (200 hv) -moottori.

Vakiovarusteluun sisältyi viisi turvatyynyä (matkustajan etuturvatyyny lisävaruste), ABS-jarrut, turvavöiden esikiristimet ja voimanrajoittimet, kauko-ohjattava keskuslukitus, kaksiosainen takaselkänoja, valomuisti, etuistuinten korkeuden ja ristiseläntuen säätö, ohjauspyörän korkeuden ja etäisyyden säätö, lukuvalot edessä ja takana, lämmitettävät sähköpeilit, sähköikkunat edessä ja takana, lämmitettävät etuistuimet ja valonpesimet.

Comfort 1 -paketin mukana sai monitoimiohjauspyörän, vakionopeudensäätimen ja etusumuvalot. Comfort 2:ssa oli lisäksi manuaali-ilmastointi. Comfort 3 lisäsi varusteluun vielä automaattilämmityksen.

Syksyllä 2001 kaikkiin kolmeen mallisarjaan (S80/S60/V70) tuli Volvon ensimmäiset omat dieselmoottorit 2,4 D (136 hv) ja D5 (163 hv). S80-malliston huipulle esiteltiin Executive, jossa oli takana kaksi erillisistuinta. Ylelliseen vakiovarusteluun kuului nahkaverhoilu, sähkötoiminen aurinkoverho ja lämmitettävät takaistuimet. Lisävarusteina sai myös DVD-soittimen, television ja jopa jääkaapin. Ainoa Executiven moottorivaihtoehto oli aluksi T6, mutta myöhemmin saataville tulivat myös 2,9-litrainen ja D5. Halutessaan Executiven sai kevyesti tai vaihtoehtoisesti raskaammin panssaroituna.

Vuosimallin 2002 autoihin lisättiin vakiovarusteiksi ajotietokone, vakionopeudensäädin, luistonesto ja etusumuvalot.

Ensimmäisen sukupolven facelift-malli.
Volvo S80:n kasvojenkohotuksen kokenut malli saapui Suomeen toukokuussa 2003. Suurimpia muutoksia olivat uudet sivupeilit ja etusäleikkö sekä kylkilistojen muuttuminen korinvärisiksi. Sisällä uudistuivat mittaristo ja ovipaneelit. 2,4 T:n korvasi 210-hevosvoimainen 2,5 T. Executiveen oli nyt saatavilla kaikki moottorit. Uusi lisävaruste oli mukautuva Four-C-alustajärjestelmä, jossa on kaksi eri asetusta: Comfort ja Sport.

Uusiksi varustepaketeiksi tulivat Concept, Symphony ja Selective.

Concept-paketin mukana sai automaatti-ilmastoinnin, 16 tuuman kevytmetallivanteet ja osittain nahkaverhoillut istuimet. Symphonyssa oli lisäksi tuulilasinpyyhinten sadetunnistin, täysnahkaverhoilu ja ulkopeilien maavalot. Selective tarjosi 17 tuuman kevytmetallivanteet, bi-xenon-ajovalot, sähkötoimisen kuljettajan istuimen muistilla sekä urheiluistuimet.

Elokuussa 2004 nimet muuttuivat seuraaviksi: Kinetic, Momentum ja Summum. Varustelu oli lähes ennallaan, mutta ESP oli nyt vakiovarusteena koko mallistossa.

Kesäkuussa 2005 markkinoille tulivat mallisarjan päättävät Classic-mallit, joiden rinnalle jäi ainoastaan Executive. Classic-varustelu vastasi suunnilleen aiempaa Summumia, mutta lisänä oli radio/CD-soitin.

Volvon tapaan mallisarjasta oli vuosien varrella lukuisia erikoismalleja ja -varustepaketteja. Näissä oli tyypillisesti Comfort-varustepakettien ja myöhemmin Summum-tason mukainen varustus sekä ulkonäöllisiä erikoisuuksia.

* **Premium-paketti**: sähkösäätöinen kuljettajan istuin, sähköisesti taittuvat ulkopeilit maavaloin.
* **Design-paketti** (useita erilaisia): verhoiluna nahka/kangas, nahka, softnahka/alcantara tai softnahka, 15/16/17 tuuman kevytmetallivanteet. Kaikissa nahka- tai nahka/puujäljitelmäohjauspyörä sekä alumiini- tai puujäljitelmäkoristelu.
* **Graphite Edition** (11/04): 16/17 tuuman kevytmetallivanteet, bi-xenon-ajovalot, tuulilasinpyyhinten sadetunnistin, CD-vaihtaja ja yhdeksän kaiutinta, nahkaverhoillut urheiluistuimet sekä automaattivaihteisto.

Volvo S80 II (2006–2016)
------------------------

Toisen sukupolven S80 esiteltiin Geneven autonäyttelyssä helmikuussa 2006, ja se tuli markkinoille saman vuoden kesäkuussa. Tasan vuotta myöhemmin farmarikoriseksi rinnakkaismalliksi esiteltiin kolmannen sukupolven V70. Valmistaja kuvaili S80-mallia sanoilla *Scandinavian luxury* (suom. *skandinaavinen ylellisyys*). Pohjalevy oli kehitetty yhteistyössä Fordin kanssa, ja sille perustuivat myös kyseisen valmistajan Mondeo- S-Max- ja Galaxy-mallit.

Vuonna 2009 testattu V70 sai Euro NCAP -kolaritestistä tulokseksi täydet viisi tähteä.

Bensiinimoottoreiksi olivat aluksi tarjolla 2,5 T (200 hv), vapaasti hengittävä 3,2-litrainen (238 hv) sekä 4,4-litrainen V8 (315 hv), joka oli saatavana ainoastaan nelivetoisena. Dieseleitä oli kolme: 2,0 D (136 hv) sekä 2,4-litraiset D (163 hv) ja D5 (185 hv), johon sai halutessaan nelivedon. 

Vuonna 2007 moottorivalikoimaan tehtiin useita muutoksia. Uutuuksina olivat aina nelivetoinen 3,0 T6 (285 hv), nelisylinterinen 2,0-litrainen (145 hv) ja sen flexifuel-versio 2,0 F. Nyt myös 3,2 litran moottori oli saatavana nelivetoversiona. Vuonna 2008 esiteltiin turboahdettu flexifuel-malli, 2,5 FT (200 hv).

Seuraavat suuret moottoriuudistukset tulivat mallivuodelle 2009. 2,5 T:n teho kasvoi 231 hevosvoimaan, kuten myös FT-version. Samoin D5 kehittyi 205-hevosvoimaiseksi ja 2,4 D 175-hevosvoimaiseksi. Täysin uusi dieselmoottori oli 1,6 D DRIVe (109 hv).

Toisen sukupolven facelift-malli (2010).
Eniten uudistuksia tuli mallivuoden 2010 aikana. 1,6 D, 2,0 D ja 2,4 D korvattiin uudella D3-moottorilla (163 hv) ja D5 kasvoi 215-hevosvoimaiseksi. Bensiinimoottoripuolella T6:n teho nousi 304 hevosvoimaan ja 3,2-litraisen 243 hevosvoimaan. 2,0-litraisen korvasi turboversio 2,0 T (203 hv) ja V8 poistui valikoimasta. 3,2-litraisesta ei ollut enää nelivetomallia. Flexifuel-mallistoa supistettiin poistamalla 2,0 litran versio. Ulkonäköä piristettiin muun muassa kromikoristeilla.

Vuosimallin 2011 moottorivalikoimaan tuli kaksi uutta bensiiniturboa: 1,6-litrainen T4 (180 hv) ja 2,0-litrainen T5 (204 hv).

Toisen sukupolven facelift-malli (2013).
Geneven autonäyttelyssä keväällä 2013 esiteltiin kertaalleen uudistetut S80- ja V70-mallit. S80 sai kasvojenkohotuksessa uudelleenmuotoillut puskurit ja etusäleikön, jossa oli uusi aiempaa suurempi Volvon logo. Tarjolle tuli uusia sisustuspaketteja sekä V40-mallissa esitelty mukautuva TFT-digitaalinäyttö. 50 km/h asti toimiva *City Safety* -järjestelmä kuului vakiovarustukseen. Saatavilla oli myös jalankulkijoiden havaitsemistoiminto, joka tarkkailee auton reitille kulkevia ihmisiä ja tekee tarvittaessa automaattisen täysjarrutuksen.

Mallivuodelle 2014 S80-mallit toimitettiin D4-turbodiesel- tai T5-turbobensiinimoottorilla. Uuden D4-moottorin teho oli 181 hevosvoimaa ja T5:n 245 hevosvoimaa. Moottoreiden polttoaineensyöttöjärjestelmässä käytettiin uutta *i-Art*-teknologiaa, jonka avulla polttoaineenkulutusta saatiin pudotettua. Järjestelmän ominaisuuksiin kuuluu muun muassa polttoainepainetiedon mittaaminen jokaiselta suuttimelta erikseen, perinteisen yhden polttoainekiskolta painetta mittaavan tunnistimen sijaan. Näin *i-Art* mahdollistaa polttoainepaineen tarkemman suihkutuksen sylintereihin.

Vuonna 2015 tarjolle tulivat perinteen mukaan erikoisvarustellut mallisarjan päättävät Classic-mallit. Classicin varustukseen S80:ssä sisältyi muun muassa mukautuvat bi-xenon-ajovalot, nahkaverhoilu, sähkötoiminen kuljettajan istuin, Sensus Audio High Performance -äänentoistojärjestelmä ja pysäköintiapu taakse.

Lähteet
-------

1. 1 2 3 4 5 6 7 8 9  Volvo S60 (2000–), V70 (2000–07), S80 (1998–2006) Ajovalo.net. Viitattu 22.2.2018.
2. ↑  Volvo S80 2000 Euro NCAP. Viitattu 25.7.2015. (englanniksi)
3. ↑  S80 – vakiovarusteet malleittain Ajovalo.net. Viitattu 25.7.2015.
4. ↑  Volvo S80 2.5T: Tyynen arvokkaasti *Ilta-Sanomat*.  5.12.2006.  Arkistoitu 24.9.2015. Viitattu 26.7.2015.
5. ↑  Volvo V70 2009 Euro NCAP. Viitattu 26.7.2015. (englanniksi)
6. ↑  S80 Classic -mallisto Volvocars.com.  Arkistoitu 15.8.2015. Viitattu 26.7.2015. [vanhentunut linkki]

Aiheesta muualla
----------------

* Kuvia tai muita tiedostoja aiheesta **Volvo S80** Wikimedia Commonsissa